**Kaisa Varis** (s. 21. syyskuuta 1975 Ilomantsi) on suomalainen uransa lopettanut ampumahiihtäjä ja maastohiihtäjä. Ampumahiihdossa Varis edusti Kuikan Kisailijoita. Maastohiihdossa hän edusti Joensuun Hiihtoveikkoja. Varis voitti Lahden MM-hiihdoissa 2001 pronssia 15 kilometrillä.

Varis jäi Val di Fiemmen MM-hiihdoissa 2003 kiinni EPO:n käytöstä, ja sai kahden vuoden kilpailukiellon. Kilpailukieltonsa jälkeen hän alkoi kilpailla ampumahiihdossa. Tammikuussa 2008 ampumahiihdon MC-osakilpailussa hänen dopingnäytteestään löytyi merkkejä EPOsta. Hänelle langetettiin elinikäinen kilpailukielto, jonka urheilun kansainvälinen vetoomustuomioistuin kuitenkin kumosi maaliskuussa 2009.

Varis opiskelee Itä-Suomen yliopiston yhteiskuntatieteiden ja kauppatieteiden tiedekunnassa.

Maastohiihto
------------

Val di Fiemmen MM-hiihdoissa 2003 Varis oli voittamassa hopeaa Suomen naisten viestijoukkueessa, mutta menetti mitalinsa jäätyään kiinni dopingtestissä erytropoietiinin (EPO) käytöstä. Jo avausmatkalta Varis oli joutunut jäämään pois liian korkeiden hemoglobiiniarvojen takia, mutta hän selitti korkeiden arvojen johtuvan käynneistään alppiteltassa. Variksen jäätyä kiinni dopingista hänet langetettiin kahden vuoden kilpailukieltoon, josta hän vapautui helmikuussa 2005.

Varis ei päässyt vuoden 2006 talviolympialaisiin, vaikka monen mielestä hän olisi paikan ansainnut. Moni syyttikin Suomen Olympiakomiteaa syrjimisestä. Myöhemmin Ilta-Sanomat uutisoi, että Variksella olisi ollut ongelmia Antidopingtoimikunnan (Wada) kanssa. Varis itse kiisti huhut, ja Wada ilmoitti ettei dopingtestaustilanteessa ole ollut puutteellisuuksia.

Kesäkaudella 2006 Varis ryhtyi harjoittelemaan ammuntaa ampumahiihtoa varten mutta piti vielä toistaiseksi päälajinaan maastohiihtoa. Kilpailukieltonsa jälkeen vuoden 2006 SM-hiihdoissa Lapinlahdella Varis sijoittui takaa-ajokisassa neljänneksi. Hän ei päässyt antamaan niin sanottuja MM-näyttöjä Davosin maastohiihdon maailmancupiin, vaikka hän oli hiihtänyt Suomen kansallisissa kisoissa hyvin. MM-näyttöjen puuttuessa häntä ei valittu Sapporon MM-kisoihin, mikä johti mediassa pohdintaan, oliko Varista kohdeltu oikeudenmukaisesti, kun hänet jätettiin maailmancupjoukkueen ulkopuolelle.

Ampumahiihto
------------

Varis voitti ampumahiihdon pikamatkan Suomen-mestaruuden 2007. Eurooppa-cupissa hän oli 14. helmikuuta 2007 kolmas.

Varis osallistui ensimmäisen kerran urallaan ampumahiihdon maailmancupiin Lahden osakilpailussa 2. maaliskuuta 2007. Hän sijoittui sprintissä sijalle 70 kierrettyään kuusi sakkokierrosta eikä päässyt takaa-ajokilpailuun, johon otetaan mukaan 60 parasta.

Seuraavalla kaudella Varis sijoittui Kontiolahdella 30. marraskuuta 2007 maailmancupin sprintissä viidenneksi. Muutaman heikomman kilpailun jälkeen hän otti ensimmäisen maailmancupin voittonsa Ruhpoldingin sprinttikilpailussa 11.1.2008.

Suomen ampumahiihtoliitto kertoi 24. tammikuuta 2008, että Kaisa Variksen dopingnäytteestä on löydetty kiellettyä ainetta, joka myöhemmin täsmentyi EPO:ksi. Tieto oli peräisin kansainväliseltä ampumahiihtoliitolta IBU:lta. Variksen mukaan epäily oli aiheeton.

IBU aloitti B-näytteen analysoinnin 28. tammikuuta. Seuraavana päivänä Kaisa Varis ilmoitti tiedotusvälineille lähettämässään tiedotteessa, ettei häntä ja hänen biokemian alan asiantuntijaansa ole päästetty seuraamaan analysointia eikä IBU ole toimittanut hänelle asiakirja-aineistoa A-näytteestä huolimatta useista pyynnöistä. Varis kertoi, ettei hyväksy, että IBU rikkoo Wadan sääntöjä toimimalla näin. ADT:n entisen pääsihteeri Juha Viertolan mukaan urheilijalla on Wadan sääntöjen mukaan oikeus olla mukana B-näytteen analysoinnissa. IBU:n lääketieteellisen komitean puheenjohtaja James E. Carrabre tyrmäsi Variksen syytöksen. Kansainvälinen ampumahiihtoliitto langetti Varikselle elinikäisen kilpailukiellon. Varis valitti asiasta urheilun vetoomustuomioistuimeen CAS:iin ja CAS kumosikin Variksen elinikäisen kilpailukiellon maaliskuussa 2009. CAS:n mukaan IBU oli rikkonut kansainvälisiä antidopingsääntöjä tutkiessaan Variksen B-näytteen ilman hänen tai edustajansa läsnäoloa.

Variksen oletetun dopingin käytön paljastuttua toistamiseen muusikko Karri Salo teki laulun "Voihan Varis".

Huhtikuussa 2012 edusti Kuikan Kisailijoita ampumahiihdon SM-kisoissa sijoittuen yhteislähtökilpailussa kahdeksanneksi vaikka joutui hiihtämään 16 sakkokierrosta.

Lähteet
-------

1. ↑  Kaisa Varis palaa ampumahiihtoon *hs.fi*.  2.11.2009. Helsingin Sanomat. Viitattu 20.12.2009.
2. ↑  Kaisa Varis palaa SM-laduille  19.3.2012. Ilta-Sanomat. Viitattu 20.3.2012.
3. ↑  Kaisa Varis jäi kiinni Eposta
4. ↑  Kaisa Variksen elinikäinen kilpailukielto kumottiin
5. ↑  Kaisa Varis palasi kilpaladulle *iltasanomat.fi*.  19.12.2009. Ilta-Sanomat. Viitattu 20.12.2009.
6. ↑  Antidopingtoimikunta: Variksen dopingtestaustilanteessa ei puuttellisuuksia  2.2.2006. Helsingin Sanomat. Viitattu 4.3.2007.
7. ↑  Kaisa Varis voitti ampumahiihdon SM-kultaa pikamatkalla  24.2.2007. Helsingin Sanomat. Viitattu 4.3.2007.
8. ↑  Varis kolmas ampumahiihdon Euroopan cupissa  14.2.2007. Helsingin Sanomat. Viitattu 4.3.2007.
9. ↑  Glagow voitti sprintin, suomalaiset kaukana kärjestä  2.3.2007. Helsingin Sanomat. Viitattu 11.1.2008.
10. ↑  Glagow voitti kontiolahdella, Varis viides  30.11.2007. YLE Urheilu. Viitattu 11.1.2008.
11. ↑  Varikselle uran ensimmäinen voitto ampumahiihdon maailmancupissa  11.1.2008. Yleisradio. Viitattu 11.1.2008. [vanhentunut linkki]
12. ↑  Varista epäillään jälleen eposta. HS 24.1.2008.[vanhentunut linkki]
13. ↑  Mtv3.fi: Variksen B-näytteen tutkimukset aloitettu 28.1.2008, viitattu 29.1.2008
14. ↑  Yle Urheilu: Kaisa Varis: IBU rikkonut Wadan sääntöjä 29.1.2008, viitattu 29.1.2008
15. ↑  Yle Urheilu: Viertola yhtyy Variksen näkemyksiin 29.1.2008, viitattu 29.1.2008 [vanhentunut linkki]
16. ↑
17. ↑
18. ↑  Kaisa Variksen elinikäinen kilpailukielto kumottiin  13.3.2009. Helsingin Sanomat. Viitattu 13.3.2009.
19. ↑  Variksen dopingskandaalille irvaillaan netissä - katso video *MTVUutiset.fi*.  1.2.2008. Viitattu 4.3.2019.
20. ↑  MTV3.fi luettu 2.4.2012 [vanhentunut linkki]

Aiheesta muualla
----------------

* Kaisa Varis Kansainvälinen hiihtoliitto (FIS).  (englanniksi)
* Kaisa Varis Kansainvälinen ampumahiihtoliitto (IBU).  (englanniksi)
* Kaisa Varis Tilastopaja (vaatii kirjautumisen, maksullinen palvelu).
* Ylen Elävä arkisto: Kaisa Variksen dopingkäry 2003